অসম আৰক্ষীৰ সঞ্চালক প্ৰধান কুলধৰ শইকীয়াই ঘোষণা কৰিছে যে গুৱাহাটী মহানগৰৰ পাঁচখন আৰক্ষী থানাত অভ্যৰ্থনা কক্ষ স্থাপন কৰা হ'ব।
শনিবাৰে গুৱাহাটীৰ নেডফি হাউছত আয়োজন কৰা তৃতীয় সংখ্যক উত্তৰ পূব জনসম্পৰ্ক বিষয়াৰ সন্মিলনত ভাষণ প্ৰদান কৰি আৰক্ষী সঞ্চালক প্ৰধান শইকীয়াই সকলোবোৰ চৰকাৰী আৰু ৰাজহুৱা খণ্ডৰ প্ৰতিষ্ঠানত জনসাধাৰণৰ সৈতে সৌহাৰ্দ্যপূৰ্ণ সম্পৰ্ক গঢ়াৰ ক্ষেত্ৰত জনসম্পৰ্ক ৰক্ষা ব্যৱস্থাৰ প্ৰয়োজনীয়তাৰ ওপৰত গুৰুত্ব আৰোপ কৰে।
সন্মিলনৰ আয়োজক পাব্লিক ৰিলেশ্যন ছচাইটি অৱ ইণ্ডিয়াৰ গুৱাহাটী শাখাৰ অধ্যক্ষ মধুছন্দা অধিকাৰীয়ে কয় যে অসম আৰক্ষীক ৰাইজৰ সৈতে বন্ধুত্বপূৰ্ণ সম্পৰ্ক গঢ়ি তোলাৰ প্ৰয়াসেৰে পাঁচখন থানাত অভ্যৰ্থনা কক্ষ স্থাপন কৰাৰ কথা ডিজিপি শইকীয়াই ঘোষণা কৰিছে।
তেওঁ কয় যে যিসময়ত ডিজিটেল প্ৰযুক্তিয়ে চৌব্বিশ ঘন্টাই গোটেই বিশ্বকে সম্পৰ্কিত কৰি ৰখাটো নিশ্চিত কৰিছে তেনে সময়তে ব্যক্তিৰ মাজত সম্পৰ্ক হ্ৰাস পোৱাটোৱে বৰ্তমান বিশ্বত অৱক্ষয় বৃ্দ্ধি পোৱাৰ এটা কাৰণ।
দ্য আছাম ট্ৰিবিউন কাকতৰ কাৰ্যবাহী সম্পাদক পি জে বৰুৱাই তেওঁৰ মুখ্য অতিথিৰ ভাষণত কয় যে আমাৰ সমাজত দেখা দিয়া বহু সমস্যাৰ সন্তোষজনক সমাধান অনাত ভাল জন সম্পৰ্ক ৰক্ষা হৈছে প্ৰধান উপায়।
তেওঁ লগতে জনসম্পৰ্কৰক্ষী বৃত্তিধাৰীসকলে সংবাদ মাধ্যমৰ লগতে আন গুৰুত্বপূৰ্ণ প্ৰতিষ্ঠানসমূহৰ লগত সৌহাৰ্দ্যমূলক সম্পৰ্ক ৰক্ষা কৰাৰ প্ৰয়োজনীয়তাৰ ওপৰত গুৰুত্ব আৰোপ কৰে।
মধুছন্দা অধিকাৰীয়ে পাব্লিক ৰিলেশ্যন ছচাইটি অৱ ইণ্ডিয়াৰ গুৱাহাটী শাখাই অঞ্চলটোত জনসম্পৰ্ক ৰক্ষা বৃত্তিক আগবঢ়াই নিয়াৰ ক্ষেত্ৰত গ্ৰহণ কৰা কাৰ্যসূচীৰ ৰূপৰেখা দাঙি ধৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
